Twee renosterstropers doodgeskietSwartrenoster (Argieffoto: RonPorter/Pixabay) Twee vermeende renosterstropers is dood tydens ’n skietery in die Hluhluwe-iMfolozi-park in KwaZulu-Natal. Volgens Nomusa Dube-Ncube, LUR vir ekonomiese ontwikkeling, toerisme en omgewingsake, het die park se personeel meer as ŉ week gelede op drie vermeende stropers in die park afgekom te danke aan opgeskerpte tegnologiese stelsels. ŉ Skietery het glo tussen die stropers en bewaarders uitgebreek en twee van die stropers is noodlottig gewond. Hulle is op die toneel dood verklaar. Een van hulle was ŉ bekende hoëprofiel stroper wat in 2017 skuldig bevind is op aanklagte van die onwettige besit van renosterhoring. Hy was ook verantwoordelik daarvoor om groepe renosterstropers van die Mpumalanga-omgewing te koördineer om die Hluhluwe-iMfolozi-park te teiken. Die derde stroper kon daarin slaag om te ontsnap. Die polisie het beslag gelê op ŉ swaarkaliber-jaggeweer en messe wat glo gebruik is om renosterhorings te verwyder. Soveel as 28 renosters is reeds vanjaar in die park gestroop. Dube-Ncube sê die Ezemvelo KZN Wildlife het saam met die Peace Parks Foundation en die departement van landbou, bosbou en visserye gewerk om ŉ aantal tegnologies gevorderde stelsels in die Hluhluwe-iMfolozi Park te installeer as langtermynstrategie om verdere renosterstropery te verhoed. Hommeltuie word onder meer in die park gebruik om stropers op te spoor. Die aand toe die twee stropers doodgeskiet is, het infrarooi-lokvalkameras wat met die operasionele sentrum verbind is, die personeel betyds van dié stropers gewaarsku. Met behulp van dié kamera kon die personeel betyds op die stropers reageer. Die stelsel lig personeel ook in oor hoeveel stropers identifiseer word. “Die implementering van hierdie slim tegnologie kon nie geskied sonder die jarelange ondersteuning van sleutelagentskappe wat hulpbronne, tegniese ondersteuning en finansiering gebied het nie,” het Dube-Ncube gesê. Volgens Dube-Ncube het die implementering van hierdie tegnologiese stelsels reeds gelei tot ’n afname in renosterstropery die afgelope jaar. “Hoewel daar ŉ afname is, is stropery steeds ŉ dreigende kwessie.” Dube-Ncube sê syfers toon dat geld wat verdien word in die onwettige dierehandel meer as 10 miljard Amerikaanse dollar beloop. “Sulke onwettige aktiwiteite lei tot die verlies aan biodiversiteit en die vernietiging van die ekostelsel.”